# Bultaco 155

La Bultaco 155 fou un model de motocicleta de turisme fabricat per Bultaco entre 1960 i 1962.
Estèticament semblava molt a la Tralla la primera moto fabricada per Bultaco, llançada el 1959. Disposava d'un parell motor modificat per tal d'oferir un millor rendiment i una cilindrada de 153 cc, de manera que podia portar còmodament un passatger i fins i tot, addicionalment, un sidecar lleuger. Tot i que la 155 anava pintada de blau per tal de distingir-la de la Tralla, la semblança entre totes dues feia que sovint es conegués la 155 com a «Tralla 155». Era en aquesta època quan la firma va començar a fer servir el blau per a les motos turístiques o utilitàries, reservant el vermell per als models més esportius.
Les principals característiques de la 155 eren les següents: motor de dos temps monocilíndric refrigerat per aire amb canvi de quatre velocitats, bastidor de bressol simple, frens de tambor i amortidors de forquilla convencional davant i telescòpics darrere.

## Història

Quan Bultaco ja tenia situada la Tralla 101 com a motocicleta clarament esportiva, va llançar un segon model destinat a un públic més ampli, pensant en usuaris mitjans que cercaven només un bon vehicle utilitari, no pas un d'esportiu. El nou model fou anomenat 155 en raó de la seva cilindrada, la qual, unida a la disminució de la compressió del motor, feien la moto més versàtil i fàcil de conduir. A banda d'aquests canvis, la 155 aprofitava molts elements de la Tralla 101, entre ells el xassís, els frens i la geodinàmica d'estabilitat.
El gener de 1960, la nova 155 es presentà, al costat de la Tralla 101, al Palau Municipal d'Esports de Barcelona. Més tard, tots dos models s'exhibiren a Madrid i aquell mateix març, al "Saló de l'Automòbil, la Moto i la Bicicleta de Ginebra" (era la primera vegada que Bultaco exhibia els seus productes fora de l'estat espanyol). Aquell mateix any, 1960, Bultaco llançà la Sherpa S de motocròs, equipada amb el motor de la Tralla 101, i la Sherpa N per a l'entorn rural. Aquesta darrera, antecessora de la futura Sherpa T de trial, anava equipada amb el motor de la 155.
La Bultaco 155 es deixà de fabricar d'ençà del 1963, any en què aquest model fou substituït per un de nou, inicialment molt semblant tant en l'apartat estètic com en el mecànic: la Mercurio 155.

## Característiques
### Fitxa tècnica

Bultaco 155 :
| Id. Model | 2 | Bultaco 155 amb Sidecar de 1961 |
| Núm. Sèrie | 200.001 - 204.058 | Bultaco 155 amb Sidecar de 1961 |
| Anys | 1960 - 1962 | Bultaco 155 amb Sidecar de 1961 |
| CC | 153,1 | Bultaco 155 amb Sidecar de 1961 |
| Diàmetre x Carrera | 57 x 60 mm | Bultaco 155 amb Sidecar de 1961 |
| Compressió | 8:1 | Bultaco 155 amb Sidecar de 1961 |
| CV | 11,6 a 5.500 rpm | Bultaco 155 amb Sidecar de 1961 |
| Carburador | 20 mm | Bultaco 155 amb Sidecar de 1961 |
| Canvi | 4 velocitats | Bultaco 155 amb Sidecar de 1961 |
| Pneumàtic davant | 2,50 x 19" | Bultaco 155 amb Sidecar de 1961 |
| Pneumàtic darrera | 2,75 x 19" | Bultaco 155 amb Sidecar de 1961 |
| Frens davant | 160 x 35 mm | Bultaco 155 amb Sidecar de 1961 |
| Frens darrera | 140 x 40 mm | Bultaco 155 amb Sidecar de 1961 |
| Pes en sec | 91 kg | Bultaco 155 amb Sidecar de 1961 |
| Dipòsit | Blau i argentat (16 l) | Bultaco 155 amb Sidecar de 1961 |
| Bultaco 155 amb Sidecar de 1961 ||

## Referències

* ↑ Herreros, Francisco; Aznar, José Luis. «1945: Cataluña». A: Historia del motociclismo en España (en castellà). Barcelona: RACC, 1998, p. 98. ISBN 84-920886-5-6.
* ↑ Munoz, Juan Maria. «Bultaco Tralla 101 de 1959» (en castellà). motos.coches.net, 11-02-2011. Arxivat de l'original el 4 de novembre 2014. [Consulta: 10 octubre 2014].
* ↑ Hierro, Willy. «Bultaco: Tralla y Metralla» (en castellà). revistasexcelencias.com, 2010. Arxivat de l'original el 5 de novembre 2014. [Consulta: 10 octubre 2014].
* ↑ «Bultaco. 1959 - 1962» (en castellà). motoguapa.com. Arxivat de l'original el 20 d’abril 2017. [Consulta: 17 abril 2017].
* ↑ «Bultaco 155 - 155 cc – 1961» (PDF). museumoto.com. Museu de la Moto de Barcelona, 31-10-2014. [Consulta: 3 maig 2017].
* 1 2 «Bultaco, més que un mite». Fricandó motarra, 16-03-2009. [Consulta: 17 abril 2017].
* 1 2 Mas Godayol, Josep (Director). «Bultaco. Las purasangre». A: Dos Ruedas. Gran enciclopedia ilustrada de la moto (en castellà). Barcelona: Editorial Delta, 1980, p. 283 (vol. II). ISBN 84-85822-03-X.
* ↑ «Características Bultaco 155» (JPG. Catàleg original de 1960 escanejat) (en castellà). lamaneta.com. Bultaco, 06-07-2012. [Consulta: 3 maig 2017].

## Bibliografia

* Herreros, Francisco. Bultaco 155/200, Saturno 200, Senior 200 y Mercurios : (las "tranquilas" de Bultaco) (en castellà). Barcelona: Moto Retro, 2006. D.L. B. 6722-2006. ISBN 9788493473419.

## Enllaços externs

* Manual d'usuari original de la Bultaco 155 escanejat (castellà)
* Vídeo d'una Bultaco 155 en marxa